Дуго је био члан репрезентације Србије, у којој је постао капитен после повлачења Бојана Јанића. Са националним тимом је освојио злато на Европском првенству 2011. које је одржано у Аустрији и Чешкој. У колекцији има четири сребра из Светске лиге (Београд 2005, Рио де Жанеиро 2008, Београд 2009. и Бело Хоризонте 2015. године), као и бронзу 2010. у Кордоби. На Светском првенству 2010. у Италији такође је стигао до бронзане медаље, као и на три Европска шампионата – 2005. у Србији и Италији, 2007. у Русији и 2013. у Данској и Пољској. Учествовао је и на Олимпијским играма 2012. у Лондону.